Απόφαση της Επιτροπής

της 21ης Νοεμβρίου 2001

σχετικά με χρηματοδοτική συμμετοχή της Κοινότητας στην κάλυψη των δαπανών που πραγματοποιήθηκαν στην Αυστρία, την Πορτογαλία και τη Φινλανδία για την καταπολέμηση οργανισμών επιβλαβών για τα φυτά ή τα φυτικά προϊόντα

[κοινοποιηθείσα υπό τον αριθμό Ε(2001) 3684]

(Το κείμενο στη γερμανική, πορτογαλική, φινλανδική, και σουηδική γλώσσα είναι το μόνο αυθεντικό)

(2001/811/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000(1), για μέτρα κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα, (στο εξής "η οδηγία"), όπως τροποποιήθηκε από την οδηγία 2001/33/ΕΚ της Επιτροπής(2), και ιδίως το άρθρο 23,

Εκτιμώντας τα ακόλουθα:

(1) Σύμφωνα με την οδηγία, η Κοινότητα μπορεί να χορηγεί στα κράτη μέλη χρηματοδοτική συνδρομή για την κάλυψη δαπανών που σχετίζονται άμεσα με ληφθέντα ή προβλεπόμενα μέτρα αναγκαία για την καταπολέμηση επιβλαβών οργανισμών οι οποίοι εισήχθησαν στην Κοινότητα από τρίτες χώρες ή από άλλες περιοχές της Κοινότητας, για την εξάλειψή τους ή, αν αυτό δεν είναι δυνατό, τη μη εξάπλωσή τους.

(2) Η Αυστρία, η Πορτογαλία και η Φινλανδία ζήτησαν να τους χορηγηθεί κοινοτική συνδρομή του είδους αυτού εντός της προθεσμίας που προβλέπει η οδηγία.

(3) Η Αυστρία, η Πορτογαλία και η Φινλανδία κατήρτισαν, κάθε μία ξεχωριστά, πρόγραμμα ενεργειών με στόχο την εξάλειψη επιβλαβών για τα φυτά οργανισμών που εισήχθησαν στο έδαφός τους. Τα προγράμματα αυτά διευκρινίζουν τους επιδιωκόμενους στόχους, τα μέτρα που έχουν ληφθεί, τη διάρκεια και το κόστος τους, έτσι ώστε να μπορεί να συμμετάσχει η Κοινότητα στην χρηματοδότησή τους.

(4) Κατά παρέκκλιση από τη συνήθη πρακτική της υποβολής προγραμμάτων εξάλειψης σχετικά με ενέργειες που ελήφθησαν για ένα ή πολλά έτη, η Πορτογαλία, για τεχνικούς λόγους, υπέβαλε το πρόγραμμα Bursaphelenchus xylophilus που αφορά ενέργειες που τέθηκαν σε εφαρμογή κατά τη διάρκεια των 18 πρώτων μηνών του προγράμματος.

(5) Η χρηματοδοτική συνδρομή της Κοινότητας μπορεί να καλύψει έως και 50 % των επιλέξιμων δαπανών. Εκτός από τα προγράμματα για τα οποία πρέπει να εφαρμοστεί συντελεστής μείωσης, η χρηματοδοτική συνδρομή της Κοινότητας για τους σκοπούς της παρούσας απόφασης έχει καθορισθεί γενικά σε 50 %. Σημειωτέον ότι τα προγράμματα έχουν τύχει ισότιμης μεταχείρισης.

(6) Παράταση ενός, δύο ή τριών ετών της περιόδου εφαρμογής των μέτρων χορηγήθηκε, όπως προβλέπεται στο άρθρο 23 παράγραφος 5, τρίτο εδάφιο της οδηγίας, σε ορισμένα προγράμματα αφού, από την εξέταση της κατάστασης, συνήχθη το συμπέρασμα ότι οι στόχοι των προαναφερθέντων μέτρων εξάλειψης είναι δυνατό να επιτευχθούν κατά τη διάρκεια της συμπληρωματικής περιόδου.

(7) Η χρηματοδοτική συμμετοχή της Κοινότητας στα προγράμματα, τα οποία εφαρμόζονται για περισσότερο από δύο έτη και καλύπτονται από την οδηγία, είναι φθίνουσα, ειδικότερα για τον ετήσιο μέσο όρο κατά το τέταρτο, πέμπτο και έκτο έτος για τα προγράμματα Ralstonia και κατά το τρίτο, τέταρτο και πέμπτο έτος για τα προγράμματα TSWV-TYLCV αντιστοίχως, στην Πορτογαλία.

(8) Οι δαπάνες τις οποίες πραγματοποίησαν η Αυστρία, η Πορτογαλία και η Φινλανδία και οι οποίες λαμβάνονται υπόψη στην παρούσα απόφαση αφορούν άμεσα τα μέτρα που αναφέρονται στο άρθρο 23 παράγραφος 2, στοιχεία α) και β) της οδηγίας.

(9) Οι τεχνικές πληροφορίες τις οποίες έδωσαν η Αυστρία, η Πορτογαλία και η Φινλανδία επέτρεψαν στην Επιτροπή να αναλύσει την κατάσταση επακριβώς και περιεκτικώς· οι πληροφορίες αυτές εξετάστηκαν επίσης διεξοδικά από τη μόνιμη φυτοϋγειονομική επιτροπή.

(10) Η συνδρομή που αναφέρεται στο άρθρο 2 χορηγείται με την επιφύλαξη άλλων μέτρων που έχουν ληφθεί ή πρόκειται να ληφθούν, απαραίτητων για την επίτευξη του στόχου της εξάλειψης ή της καταπολέμησης των σχετικών επιβλαβών οργανισμών.

(11) Η παρούσα απόφαση εφαρμόζεται με την επιφύλαξη της εξακρίβωσης από την Επιτροπή, σύμφωνα με το άρθρο 24 της οδηγίας, κατά πόσο η εισαγωγή του εν λόγω επιβλαβούς οργανισμού οφείλεται σε ανεπαρκείς ελέγχους ή επιθεωρήσεις, και των συνεπειών της εξακρίβωσης αυτής.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η χρηματοδοτική συμμετοχή στην κάλυψη των δαπανών που υφίστανται η Αυστρία, η Πορτογαλία και η Φινλανδία και οι οποίες συνδέονται άμεσα με τα αναγκαία μέτρα που καθορίζονται στο άρθρο 23 παράγραφος 2 της οδηγίας 2000/29/ΕΚ και ελήφθησαν για την καταπολέμηση των οργανισμών τους οποίους αφορούν τα προγράμματα εξάλειψης που απαριθμούνται στο παράρτημα της παρούσας απόφασης.

Άρθρο 2

1. Το ανώτατο ποσό της χρηματοδοτικής συμμετοχής που αναφέρεται στο άρθρο 1 ανέρχεται σε 860422 ευρώ.

2. Τα ανώτατα ποσά της χρηματοδοτικής συμμετοχής της Κοινότητας για κάθε πρόγραμμα εξάλειψης και για κάθε έτος εφαρμογής του είναι αυτά που αναφέρονται στο παράρτημα της παρούσας απόφασης.

3. Το ανώτατο ποσό της κοινοτικής χρηματοδοτικής συμμετοχής για τα υπό εξέταση κράτη μέλη έχει ως εξής:

- 71375 ευρώ για την Αυστρία,

- 732624 ευρώ για την Πορτογαλία,

- 56423 ευρώ για τη Φινλανδία.

Άρθρο 3

1. Με την επιφύλαξη των ελέγχων της Επιτροπής σύμφωνα με το άρθρο 24 της οδηγίας 2000/29/ΕΚ, το ποσό της χρηματοδοτικής συμμετοχής της Κοινότητας καταβάλλεται μόνο εφόσον δοθούν στην Επιτροπή αποδεικτικά στοιχεία για τα ληφθέντα μέτρα, βάσει τεκμηρίωσης σχετικά με την εκδήλωση και την εξάλειψη των υπό εξέταση επιβλαβών οργανισμών.

2. Τα έγγραφα που αναφέρονται στην παράγραφο 1 επισυνάπτονται σε αίτηση η οποία περιλαμβάνει:

α) γενικές πληροφορίες όσον αφορά την εμφάνιση του υπό εξέταση επιβλαβούς οργανισμού, περιλαμβανομένων λεπτομερών στοιχείων για την ημερομηνία κατά την οποία εκφράστηκε υπόνοια ή επιβεβαιώθηκε η παρουσία του υπό εξέταση επιβλαβούς οργανισμούς καθώς και η εικαζόμενη προέλευση·

β) την περιγραφή του προγράμματος εξάλειψης, περιλαμβανομένων των μέτρων που έχουν ληφθεί ή πρόκειται να ληφθούν και την αναμενόμενη διάρκεια και, εάν είναι διαθέσιμο, το πρόγραμμα ελέγχου· η διάρκεια, εκτός από δεόντως αιτιολογημένες περιπτώσεις, δεν πρέπει να υπερβαίνει τα δύο έτη·

γ) επιθεωρήσεις, ελέγχους και άλλες ενέργειες για τον προσδιορισμό της φύσης και της έκτασης της παρουσίας του υπό εξέταση επιβλαβούς οργανισμού·

δ) κατάλογος των εκμεταλλεύσεων στις οποίες καταστράφηκαν φυτά και φυτικά προϊόντα που περιλαμβάνει:

- τον τόπο και την διεύθυνση της εκμετάλλευσης,

- την ποσότητα των φυτών και φυτικών προϊόντων που καταστράφηκαν·

ε) κατάλογο των δικαιούχων και τις διευθύνσεις τους καθώς και τα ποσά (χωρίς ΦΠΑ και φόρους) που έχουν καταβληθεί ή πρόκειται να καταβληθούν για την εφαρμογή των αναγκαίων μέτρων·

στ) αντίγραφο της κοινοποίησης εντοπισμού, σύμφωνα με το άρθρο 16 παράγραφοι 1 ή 2 της οδηγίας 2000/29/EΚ·

ζ) συνοπτικό κατάλογο των επιθεωρήσεων και των αναλύσεων που περιλαμβάνει, μεταξύ άλλων, τις ημερομηνίες, την μέθοδο και το μοναδιαίο κόστος·

η) την επίσημη κοινοποίηση που απαιτεί την καταστροφή και την επίσημη πιστοποίηση που περιλαμβάνει περιγραφή των μεθόδων καταστροφής ή/και απολύμανσης·

θ) αποδεικτικά στοιχεία ή βεβαίωση των προαναφερθεισών πληρωμών.

Άρθρο 4

Η παρούσα απόφαση απευθύνεται στη Δημοκρατία της Αυστρίας, στη Δημοκρατία της Πορτογαλίας και στη Δημοκρατία της Φινλανδίας.

Βρυξέλλες, 21 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 127 της 9.5.2001, σ. 42.

ΠΑΡΑΡΤΗΜΑ

ΠΡΟΓΡΑΜΜΑΤΑ ΕΞΑΛΕΙΨΗΣ

Επεξήγηση:

α = Έτος εφαρμογής του προγράματος εξάλειψης

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>